iOS 26 beta afslører mulig AirPods-funktion til live-oversættelse

AirPods kan snart blive et oversættelsesværktøj af de helt seriøse. Der har tidligere været rygter om, at AirPods i iOS26 ville kunne oversætte en samtale “live”. Men nu har 9to5Mac så fundet yderligere beviser på, at det formentlig kommer ganske snart. Fundet stammer fra den seneste udviklerbeta af iOS 26, hvor der er opdaget et nyt systemikon, der viser en bruger trykke på begge AirPods-stænger samtidigt.

Billedet, der viser tekst på engelsk, portugisisk, fransk og tysk, er knyttet til Apples Oversæt-app. Ifølge informationen i betaen gælder det specifikt for AirPods Pro (2. generation) og de kommende AirPods (4. generation). Funktionen kan være en naturlig udvidelse af den live-oversættelse, Apple allerede har introduceret til FaceTime, telefonopkald og Beskeder, men som indtil nu ikke har været nævnt til brug i samtaler ansigt til ansigt.

AirPods som konkurrent til Meta AI Glasses

Live-oversættelse på AirPods vil kunne fungere som et hjælpemiddel for rejsende, studerende og personer, der ofte taler med mennesker på andre sprog. Funktionen vil i så fald placere AirPods som en konkurrent til andre bærbare enheder med oversættelsesfunktioner, som for eksempel de smarte briller fra Meta.

Det er endnu uklart, hvilke iPhones der vil understøtte funktionen. Da teknologien formentlig kræver Apple Intelligence, vil det sandsynligvis være begrænset til nyere modeller. Apple tilbyder i dag live-oversættelse på udvalgte sprog i FaceTime, Beskeder og telefonopkald på kompatible iPhone-, iPad- og Mac-modeller, samt på Apple Watch Series 9 og nyere og Apple Watch Ultra 2, når de er parret med en understøttet iPhone.

Kun til iPhone 17 serien?

Der spekuleres i, at den nye AirPods-funktion måske bliver eksklusiv for den kommende iPhone 17-serie, som ventes lanceret senere på året. Det kan skyldes behovet for endnu lavere forsinkelse, når oversættelsen skal bruges i direkte samtaler. Apple har dog ikke selv bekræftet funktionen, og det er uklart, hvornår – eller om – den bliver officielt annonceret.

For danske brugere vil funktionen især kunne få betydning på rejser, i internationale møder eller ved studier i udlandet. Dog må man nok forvente, at dansk ikke står øverst på Apples liste over sprog, der får understøttelse fra start. Derfor kan funktionen i begyndelsen primært blive relevant for danskere, der taler eller forstår et af de store sprog, Apple prioriterer først.

iOS 26 beta afslører mulig AirPods-funktion til live-oversættelse